《小王亲迎赋此赠行卒间聊遗鄙怀》
宋代·洪皓

混同江水秀可掬，李氏太师女如玉，
妇德妇功应夙成，施鞶施衽变初熟。
舜华美艳年逾笄，未遭良匹求名族。
风流儒雅王家郎，并食东床坦其腹。
纳幣委禽六礼忧，送车百两皆丹毂。
三星在天四月中，今夕何夕会花烛。
绸缪谨始待如宾，伉俩要终贵和睦。
且闻祁祁多娣媵，将见诜诜众似续。
我来乞盟阅八千，除馆又经融火六。
老母八十漫嗟予，男女有九赋采绿。
固知我后恤不遑，人岂无情捐骨肉。
万里一身祗自怜，其谁高义哀茕独。
况复恶疾屡缠绵，呼天耻作穷途哭。
因子告行遂赠言，忽忘旧学膺天禄。

作者简介：洪皓（1088～1155），字光弼，徽宗政和五年（1115）进士。历台州宁海主簿，秀州录事参军。宋代词人。